6.

V dodatku I sa text v nadpise „Pokyny na používanie formulára 1 EASA“ nahrádza takto: „Tieto pokyny sa vzťahujú iba na používanie formulára 1 EASA na účely výroby. Upozorňujeme na dodatok II k prílohe I (časti M) k nariadeniu (EÚ) č. 1321/2014, ktorý sa vzťahuje na používanie formulára 1 EASA na účely údržby. 1. ÚČEL A POUŽÍVANIE 1.1. Prvotným účelom osvedčenia je vyhlásenie o letovej spôsobilosti nových leteckých výrobkov, častí a zariadení [ďalej len „položka(-y)“]. 1.2. Medzi osvedčením a položkami musí existovať zhoda. Pôvodca musí zachovať osvedčenie v podobe, v ktorej je možné overiť pôvodné údaje. 1.3. Osvedčenie akceptujú mnohé orgány letovej spôsobilosti, ale jeho akceptácia môže závisieť od dvojstranných dohôd a/alebo politiky orgánu letovej spôsobilosti. 1.4. Osvedčenie nepredstavuje dodací list. 1.5. Lietadlo nesmie byť uvoľnené na základe osvedčenia. 1.6. Osvedčenie nepredstavuje súhlas s inštaláciou položky na konkrétne lietadlo, motor alebo vrtuľu, ale pomáha koncovému užívateľovi určiť stav schválenia letovej spôsobilosti. 1.7. V tom istom osvedčení nie je možné spájať položky s uvoľnením na výrobu a položky s uvoľnením na údržbu. 1.8. V tom istom osvedčení nie je možné spájať položky osvedčené v súlade so „schválenými údajmi“ s „neschválenými údajmi“. 2. VŠEOBECNÝ FORMÁT 2.1. Osvedčenie musí byť v súlade s uvedeným formátom vrátane čísel polí a umiestnenia každého poľa. Veľkosť každého poľa sa však môže líšiť podľa potreby používania, ale nie do tej miery, aby sa osvedčenie nedalo rozpoznať. 2.2. Osvedčenie musí mať vodorovnú orientáciu, t. j. „formát na šírku“, ale celková veľkosť sa môže výrazne zväčšiť alebo zmenšiť, pokiaľ osvedčenie ostane rozpoznateľné a čitateľné. V prípade pochybností sa obráťte na príslušný orgán. 2.3. Vyhlásenie o povinnostiach užívateľa/inštalatéra sa môže umiestniť na ktorúkoľvek stranu formulára. 2.4. Celý vytlačený text musí byť jasný a čitateľný. 2.5. Osvedčenie môže byť predtlačené alebo vytvorené na počítači, ale v oboch prípadoch musia byť vytlačené čiary a znaky jasné a čitateľné a v súlade s určeným formátom. 2.6. Osvedčenie by malo byť v anglickom jazyku a prípadne v jednom alebo viacerých ďalších jazykoch. 2.7. Údaje sa môžu na osvedčenie vkladať strojom/počítačom alebo ručne s použitím paličkového písma a musia umožňovať jednoduché čítanie. 2.8. Obmedziť používanie skratiek na minimum z dôvodu prehľadnosti. 2.9. Priestor zostávajúci na opačnej strane osvedčenia môže pôvodca využiť na akékoľvek doplnkové informácie, ale nesmú sa tam uvádzať žiadne vyhlásenia o osvedčovaní. Každé použitie údajov na opačnej strane osvedčenia musí byť oznámené v príslušnej kolónke na prednej strane osvedčenia. 3. KÓPIE 3.1. Počet kópií osvedčenia, ktoré pôvodca zasiela zákazníkovi alebo si ich ponecháva u seba, nie je obmedzený. 4. CHYBY V OSVEDČENÍ 4.1. Ak koncový užívateľ nájde v osvedčení chybu/chyby, musí ju/ich písomne označiť pôvodcovi. Pôvodca môže vydať nové osvedčenie, ak vie overiť a opraviť túto chybu/tieto chyby. 4.2. Na novom osvedčení musí byť nové poradové číslo, podpis a dátum. 4.3. Žiadosti o nové osvedčenie sa vyhovie bez opätovného overenia stavu položky/položiek. Nové osvedčenie nie je vyhlásením o súčasnom stave a v kolónke 12 by mal byť odkaz na predchádzajúce osvedčenie v tomto znení: „V tomto osvedčení je (sú) opravená (-é) chyba (-y) v poli (-ach) [uviesť opravené pole (-ia] osvedčenia [uviesť pôvodné poradové číslo] zo dňa [uviesť pôvodný dátum vydania] a nevzťahuje sa na zhodu/stav/uvoľnenie do prevádzky“. Obe osvedčenia by sa mali uchovať v súlade s dobou uchovávania prvého osvedčenia. 5. VYPLNENIE OSVEDČENIA PÔVODCOM Kolónka 1 Schvaľujúci príslušný orgán/Štát Uveďte názov a štát príslušného orgánu, v kompetencii ktorého sa vydáva toto osvedčenie. Ak je príslušným orgánom agentúra, uveďte iba „EASA“. Kolónka 2 Hlavička formulára 1 EASA „ÚRADNÉ OSVEDČENIE O UVOĽNENÍ FORMULÁR 1 EASA“ Kolónka 3 Poradové číslo formulára Uveďte jedinečné číslo určené číslovacím systémom/postupom organizácie uvedenej v kolónke 4. Číslo môže obsahovať aj alfanumerické znaky. Kolónka 4 Názov a adresa organizácie Uveďte plné meno a adresu výrobnej organizácie (podľa formulára 55 EASA list A) alebo fyzickej alebo právnickej osoby, ktorá uvoľňuje položku(-y), na ktorú(-é) sa vzťahuje toto osvedčenie. Logá organizácie a pod. sú povolené, ak nepresiahnu veľkosť poľa. Kolónka 5 Zákazka/Zmluva/Faktúra Na uľahčenie vysledovateľnosti položky(-iek) pre zákazníka uveďte číslo zákazky, zmluvy, faktúry alebo podobné referenčné číslo. Kolónka 6 Položka Uveďte čísla riadkových položiek v prípade, že existuje viac ako jedna riadková položka. Táto kolónka umožňuje jednoduché krížové odkazovanie na poznámky v kolónke 12. Kolónka 7 Opis Uveďte názov alebo opis položky. Uprednostniť by sa mal termín používaný v pokynoch pre zachovanie letovej spôsobilosti alebo v údajoch o údržbe (napr. obrázkový katalóg častí, príručka údržby lietadla, servisný bulletin, príručka údržby komponentov). Kolónka 8 Číslo časti Uveďte číslo časti, ktoré sa nachádza na položke alebo visačke/balení. V prípade motora alebo vrtule sa môže použiť typové označenie. Kolónka 9 Množstvo Uveďte množstvo položiek. Kolónka 10 Sériové číslo Ak sa na základe nariadenia položka musí označiť sériovým číslom, uveďte ho na tomto mieste. Uviesť sa môže aj každé ďalšie sériové číslo, ktoré sa nevyžaduje na základe nariadenia. Ak sa na položke nenachádza žiadne sériové číslo, uveďte „N/A“. Kolónka 11 Stav/Práca Uveďte „PROTOTYP“ alebo „NOVÉ“. Uveďte „PROTOTYP“ v prípade: i) výroby novej položky v zhode s neschválenými projektovými údajmi; ii) výroby novej položky v zhode s projektovými údajmi, ktoré ešte deklarant nevyhlásil v súlade s podčasťou C, F alebo N oddielu A prílohy Ib (časti 21 Light); iii) opätovného osvedčovania organizáciou uvedenou v kolónke 4 v predchádzajúcom osvedčení po zmene alebo oprave položky pred uvedením do prevádzky (napr. po zavedení projektovej zmeny, opravy chyby, inšpekcii alebo skúške, alebo po predĺžení doby skladovania); Podrobnosti o pôvodnom uvoľnení a zmene alebo oprave sa uvedú v kolónke 12; Uveďte „NOVÉ“ v prípade: i) výroby novej položky v zhode so schválenými projektovými údajmi; ii) výroby novej položky v zhode s projektovými údajmi, ktoré deklarant vyhlásil v súlade s podčasťou C, F alebo N oddielu A prílohy Ib (časti 21 Light); iii) opätovného osvedčovania organizáciou uvedenou v kolónke 4 v predchádzajúcom osvedčení po zmene alebo oprave položky pred uvedením do prevádzky (napr. po zavedení zmeny projektu, opravy chyby, inšpekcii alebo skúške, alebo po predĺžení doby skladovania); Podrobnosti o pôvodnom uvoľnení a zmene alebo oprave sa uvedú v kolónke 12; iv) opätovného osvedčovania položiek výrobcom výrobku alebo organizáciou uvedenou v kolónke 4 v predchádzajúcom osvedčení od stavu „prototyp“ (zhoda iba s neschválenými údajmi) na stav „nové“ (zhoda so schválenými údajmi a v stave zaručujúcom bezpečnú prevádzku) v nadväznosti na schválenie uplatniteľných projektových údajov za predpokladu, že sa projektové údaje nezmenili. V kolónke 12 sa pre osvedčené výrobky uvedie toto vyhlásenie: „OPÄTOVNÉ OSVEDČOVANIE POLOŽIEK ZO STAVU „PROTOTYP“ NA STAV „NOVÉ“: TÝMTO DOKUMENTOM SA OSVEDČUJE SCHVÁLENIE PROJEKTOVÝCH ÚDAJOV [UVEĎTE ČÍSLO TC/STC, ÚROVEŇ REVÍZIE] Z/ZO [UVEĎTE DÁTUM, AK JE POTREBNÝ NA IDENTIFIKÁCIU STAVU REVÍZIE], PODĽA KTORÝCH BOLA TÁTO POLOŽKA VYROBENÁ/BOLI TIETO POLOŽKY VYROBENÉ.“ V kolónke 13a sa označí rámček „schválenými projektovými údajmi a sú v stave zaručujúcom bezpečnú prevádzku“; Pre lietadlá, ktoré podliehajú vyhláseniu o súlade projektu v súlade s podčasťou C oddielu A prílohy Ib (časti 21 Light) sa v kolónke 12 uvedie toto vyhlásenie: „OPÄTOVNÉ OSVEDČOVANIE POLOŽIEK ZO STAVU „PROTOTYP“ NA STAV „NOVÉ“: TÝMTO DOKUMENTOM SA OSVEDČUJE VYHLÁSENIE PROJEKTOVÝCH ÚDAJOV [UVEĎTE ČÍSLO VYHLÁSENIA, ÚROVEŇ REVÍZIE] Z/ZO [UVEĎTE DÁTUM, AK JE POTREBNÝ NA IDENTIFIKÁCIU STAVU REVÍZIE], PODĽA KTORÝCH BOLA TÁTO POLOŽKA VYROBENÁ/BOLI TIETO POLOŽKY VYROBENÉ.“ v) preskúšanie novej položky skôr uvedenej do prevádzky pred uvedením do prevádzky v súlade s normou alebo špecifikáciou stanovenou zákazníkom (podrobnosti o tejto norme a špecifikácii a o pôvodnom uvoľnení sa uvedú v kolónke 12) alebo na určenie letovej spôsobilosti (vysvetlenie základu pre uvoľnenie a podrobnosti o pôvodnom uvoľnení sa uvedú v kolónke 12). Kolónka 12 Poznámky Opíšte prácu uvedenú v kolónke 11 buď priamo, alebo odkazom na sprievodnú dokumentáciu, nevyhnutnou na to, aby užívateľ alebo inštalatér určil letovú spôsobilosť položky(-iek) v súvislosti s osvedčovanou prácou. V prípade potreby sa môže použiť osobitný list a uviesť odkaz na formulár 1 EASA. Každé vyhlásenie musí jasne označovať položku(-y) v kolónke 6, na ktorú(-é) sa vzťahuje. V prípade, že neexistuje žiadne vyhlásenie, uveďte „Žiadne“. Uveďte zdôvodnenie uvoľnenia podľa neschválených projektových údajov v kolónke 12 (napr. čaká sa na typové osvedčenie, iba na účely skúšania, čaká sa na schválené údaje). Ak bola položka vyrobená v zhode s projektovými údajmi, ktoré ešte deklarant nevyhlásil v súlade s podčasťou C, F alebo N oddielu A prílohy Ib (časti 21 Light), v kolónke 12 sa uvedie toto vyhlásenie: „ČAKÁ SA NA VYHLÁSENIE SÚLADU PROJEKTU V SÚLADE S PODČASŤOU C, F ALEBO N oddielu A prílohy Ib (časti 21 Light)“ Ak bola položka vyrobená v zhode s projektovými údajmi, ktoré deklarant vyhlásil v súlade s podčasťou C, F alebo N oddielu A prílohy Ib (časti 21 Light), v kolónke 12 sa uvedie toto vyhlásenie: „VYROBENÉ V SÚLADE S PROJEKTOVÝMI ÚDAJMI VYHLÁSENIA O SÚLADE PROJEKTU V SÚLADE S PODČASŤOU C, F ALEBO N oddielu A prílohy Ib (časť 21 Light)“ V prípade vytlačenia údajov z elektronickej podoby formulára 1 EASA sa v tejto kolónke uvedú všetky údaje, ktoré sa nehodia do iných kolónok. Kolónka 13a Označte iba jeden z dvoch rámčekov: 1. Označte rámček „schválenými projektovými údajmi a sú v stave zaručujúcom bezpečnú prevádzku“ v prípade, že položka(-y) bola(-i) vyrobená(-é) s použitím schválených projektových údajov a zistilo sa, že je/sú v stave zaručujúcom bezpečnú prevádzku. 2. Označte rámček „neschválenými projektovými údajmi uvedenými v kolónke 12“ v prípade, že položka(-y) bola(-i) vyrobená(-é) s použitím neschválených projektových údajov. Tento rámček sa takisto označí, keď položka bola vyrobená v zhode s projektovými údajmi, ktoré boli deklarované v súlade s podčasťou C, F a N oddielu A prílohy Ib (časti 21 Light). Spresnite údaje v kolónke 12 [napr. čaká sa na typové osvedčenie, iba na účely skúšania, čaká sa na schválené údaje, zhoda s projektovými údajmi vyhlásenia o súlade projektu v súlade s podčasťou C, F alebo N oddielu A prílohy Ib (časti 21 Light)]. V tom istom osvedčení nie je možné spájať položky uvoľnené na základe schválených a neschválených projektových údajov. Kolónka 13b Podpis oprávnenej osoby Tu pridajte podpis oprávnenej osoby. Iba osoby osobitne oprávnené v súlade s pravidlami a politikou príslušného orgánu sa môžu podpisovať do tejto kolónky. Na účely rozpoznania je možné pridať jedinečné číslo určujúce totožnosť oprávnenej osoby. Kolónka 13c Číslo schválenia/oprávnenia Uveďte číslo schválenia/oprávnenia alebo odkaz naň. Toto číslo alebo tento odkaz vydáva príslušný orgán pre schválené alebo deklarované výrobné organizácie (pre časti vyrobené podľa prílohy Ib časti 21 Light). Ak organizácia vyrobila časť v zhode s projektovými údajmi, ktoré deklarant vyhlásil v súlade s podčasťou C, F alebo N oddielu A prílohy Ib (časti 21 Light) a organizácia nie je schválená alebo vyhlásená výrobná organizácia, uvedie sa toto vyhlásenie: „VYROBENÉ PODĽA PODČASTI R oddielu A prílohy Ib (časti 21 Light)“ Kolónka 13d Meno Uveďte čitateľným spôsobom meno osoby podpisujúcej sa v kolónke 13b. Kolónka 13e Dátum Uveďte dátum podpisu v kolónke 13b, pričom tento dátum musí byť vo formáte dd = 2 číslice dňa, mmm = prvé 3 písmená mesiaca, yyyy = 4 číslice roku. Kolónka 14a – 14e Všeobecné požiadavky na kolónkach 14a – 14e: Nepoužíva sa na uvoľnenie na výrobu. Vyšrafujte, vytmavte alebo iným spôsobom označte tieto kolónky, aby sa zamedzilo neúmyselnému alebo neoprávnenému použitiu. Povinnosti užívateľa/inštalatéra V osvedčení uveďte toto vyhlásenie ako informáciu koncovým užívateľom, že nie sú oslobodení od povinností týkajúcich sa inštalácie a používania akejkoľvek položky, ku ktorej je doložený tento formulár: „TOTO OSVEDČENIE NEPREDSTAVUJE AUTOMATICKY OPRÁVNENIE NA INŠTALÁCIU. V PRÍPADE, ŽE UŽÍVATEĽ/INŠTALATÉR VYKONÁVA PRÁCU V SÚLADE S NARIADENIAMI INÉHO ORGÁNU LETOVEJ SPÔSOBILOSTI AKO ORGÁNU LETOVEJ SPÔSOBILOSTI UVEDENÉHO V KOLÓNKE 1, JE NEVYHNUTNÉ, ABY UŽÍVATEĽ/INŠTALATÉR ZABEZPEČIL, ABY JEHO ORGÁN LETOVEJ SPÔSOBILOSTI AKCEPTOVAL POLOŽKY OD ORGÁNU LETOVEJ SPÔSOBILOSTI UVEDENÉHO V KOLÓNKE 1. VYHLÁSENIA UVEDENÉ V KOLÓNKACH 13A A 14A NEPREDSTAVUJÚ OSVEDČENIE O INŠTALÁCII. ZÁZNAMY O ÚDRŽBE LIETADLA MUSIA V KAŽDOM PRÍPADE OBSAHOVAŤ OSVEDČENIE O INŠTALÁCII VYDANÉ V SÚLADE S VNÚTROŠTÁTNYMI PREDPISMI UŽÍVATEĽOM/INŠTALATÉROM PRED TÝM, AKO JE MOŽNÉ S LIETADLOM LIETAŤ.““